आगे बढ़ेगी लॉ की परीक्षा अब 15 मार्च के बाद होगी
लॉ परीक्षाओं का संकट लगातार बरकरार है। एलएलबी पहले सेमेस्टर की परीक्षाओं को लेकर हो रही लेटलतीफी के कारण अन्य परीक्षाएं भी आगे बढ़ेंगी। यूनिवर्सिटी प्रबंधन ने 7 मार्च से आरंभ होने वाली परीक्षाएं आगे बढ़ाने का निर्णय लिया है। इनमें एलएलबी-बीए एलएलबी सहित लॉ की तीसरे-पांचवें सेमेस्टर की परीक्षाएं शामिल हैं। अब ये परीक्षाएं 15 मार्च के बाद होंगी। बताते हैं कि मार्च के तीसरे सप्ताह में लॉ की सारी परीक्षाएं एक साथ शुरू होंगी। इन परीक्षाओं के रिजल्ट भी साथ ही आएंगे।
दरअसल, गवर्नमेंट लॉ कॉलेज के एलएलबी प्रथम सेमेस्टर के 32 अतिरिक्त विद्यार्थियों का मामला विवादों में है। यूनिवर्सिटी ने 180 सीटों के हिसाब से परीक्षा फॉर्म जमा करने की अनुमति दे दी है, लेकिन बाकी को लेकर असमंजस है। बताते हैं कि अभी तक 140 विद्यार्थियों ने फॉर्म जमा किए हैं। ऐसे में उन 32 विद्यार्थियों को अनुमति मिल सकती है, जिन्हें बाद में प्रवेश दिए गए। फिलहाल प्रबंधन 15 मार्च के बाद सारी परीक्षाएं साथ ही आयोजित करने की तैयारी में है। इसकी जानकारी वेबसाइट पर भी एक-दो दिन में अपलोड की जाएगी।
hin_Deva hin_Deva hin_Deva